
                                                ՀԻՄՆԱՎՈՐՈՒՄ
Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին համաձայնագրի
վավերացման նպատակահարմարության վերաբերյալ

Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին  համաձայնագիրը (այսուհետ՝ Համաձայնագիր) ստորագրվել է 2026 թվականի մայիսի 5-ին:
Համաձայնագրով սահմանվում են «Հայաստանում ֆրանսիական համալսարան» հիմնադրամի կարգավիճակը, կառավարման և ղեկավար մարմինները, ֆրանսիական կողմի և հայկական կողմի պարտավորությունները, ներկայացվում են «Հայաստանում ֆրանսիական համալսարան» հիմնադրամի կողմից կրթական ծրագրերի իրականացման գործընթացը, կիրառական հետազոտությանն ու գիտական ներուժի զարգացմանն ուղղված դրույթները, դիպլոմների և ակադեմիական պարգևների տրամադրումը։
Միաժամանակ, 2025 թվականի սեպտեմբերի 11-ին ուժի մեջ մտած «Բարձրագույն կրթության և գիտության մասին» ՀՀ օրենքի 14-րդ հոդվածի 11-րդ մասը սահմանում է, որ բուհի լիցենզիայով սահմանվող ուսանողների սահմանային թիվը չի կարող պակաս լինել 4000-ից: Վերոնշյալ օրենքը համապատասխան կարգավորումներ է սահմանում նաև բուհի կողմից ներգրավված ակադեմիական կազմի հիմնական աշխատողների  վերաբերյալ, սակայն «Հայաստանում ֆրանսիական համալսարան» հիմնադրամի դասախոսական կազմի մոդելը և մասնագետների ներգրավումը հանդիսանում են «Հայաստանում ֆրանսիական համալսարան» հիմնադրամի՝ որպես միջպետական բուհի առանձնահատկությունը, ինչի սկզբունքները և ամրագրվում են Համաձայնագրով և հաշվի առնելով ՀՀ Սահմանադրությամբ նախատեսվող իրավական նորմերի աստիճանակարգությունը, Համաձայնագրի վավերացման պարագայում` վերջինս կունենա ավելի բարձր իրավաբանական ուժ: 
 Համաձայնագիրը կնպաստի Հայաստանի Հանրապետության սոցիալ-տնտեսական զարգացմանը՝ պատրաստելով բարձր որակավորում ունեցող, աշխատաշուկայի պահանջներին և ակադեմիական միջազգային չափանիշներին համապատասխան հմտություններ ունեցող մասնագետներ։ Համաձայնագիրն ուղղված է կիրառական հետազոտության զարգացմանը, գիտական և կրթական նորարարական նախագծերի իրականացմանը։
Հաշվի առնելով բարձրագույն կրթության և գիտության ոլորտներում Հայաստանի և Ֆրանսիայի միջև համագործակցային կապերի կարևորությունը, ինչպես նաև համագործակցության զարգացմանն ուղղված երկու պետությունների կառավարությունների շարունակական ջանքերը և առկա ներուժը՝ ՀՀ կրթության, գիտության, մշակույթի և սպորտի նախարարությունը նպատակահարմար է համարում Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին  համաձայնագրի վավերացումը։ 
Համաձայնագրի վավերացումը բխում է ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված N 1 Հավելվածի «Գիտություն» բաժնի 27-րդ «Մրցունակ գիտական գործունեության համար նպաստավոր ենթակառուցվածքների զարգացում» նպատակի 27․5-րդ «Գիտական և գիտատեխնիկական բնագավառում միջպետական կամ միջգերատեսչական պայմանագրերի և համաձայնագրերի կնքում» միջոցառումից։

